ออสเตรเลียโต้กลับโยโควิช! ยืนยันไม่รับรองเข้าประเทศหากไม่มีหลักฐานฉีดวัคซีน 
The Serbian player has been confined in a hotel used for asylum seekers and is challenging the decision to cancel his visa after being stopped on arrival at Melbourne Airport early on Thursday
MELBOURNE — เอกสารดังกล่าวที่ถูกส่งให้ศาลพิจารณาก่อนการรับฟังความในคดีนี้จะมีขึ้นในวันจันทร์ ระบุถึงการตัดสินใจของทางการออสเตรเลียที่ไม่ให้โยโควิชเดินทางเข้าประเทศเพื่อร่วมการแข่งขันออสเตรเลียน โอเพ่น เนื่องจากประเด็นเรื่องสถานะการฉีดวัคซีนของนักเทนนิสชาวเซอร์เบียผู้นี้ โดยการแข่งขันออสเตรเลียน โอเพ่น แกรนด์สแลมรายการแรกของปีนี้ จะมีขึ้นที่นครเมลเบิร์นในวันที่ 17 มกราคม ซึ่งโยโควิชหมายมั่นว่าจะสามารถคว้าแชมป์สมัยที่ 10 ของตนเองที่นี่ และหวังจะทำสถิติแชมป์แกรนด์สแลมชายเดี่ยวมากที่สุดในประวัติศาสตร์ด้วยจำนวน 21 สมัย อย่างไรก็ตาม โยโควิชถูกกักตัวไว้ในโรงแรมที่จัดไว้สำหรับผู้ต้องการลี้ภัยในออสเตรเลียมาตั้งแต่เดินทางถึงสนามบินเมลเบิร์นเมื่อวันพฤหัสบดีที่แล้ว เพื่อรอคำตัดสินเรื่องวีซ่า หลังจากที่ทนายความของเขายื่นอุทธรณ์คำสั่งของรัฐบาลออสเตรเลียที่ให้ส่งตัวโยโควิชกลับประเทศเนื่องจากเขาไม่มีเอกสารรับรองการฉีดวัคซีน เหตุการณ์ที่เกิดขึ้นสร้างแรงสั่นสะเทือนอย่างมากในวงการเทนนิสโลก ส่งผลให้เกิดความตึงเครียดระหว่างเซอร์เบียกับออสเตรเลีย และกลายเป็นชนวนของกระแสการต่อต้านการฉีดวัคซีนโควิดทั่วโลก ที่ผ่านมา โยโควิชปฏิเสธที่จะเผยสถานะการฉีดวัคซีนของตนเองและเหตุผลที่ต้องขอข้อยกเว้นทางการแพทย์ แต่ทีมกฏหมายของเขายื่นเอกสารต่อศาลเมื่อวันเสาร์โดยระบุว่า โยโควิชได้รับการยกเว้นทางการแพทย์เนื่องจากเคยติดเชื้อโคโรนาไวรัสแล้วเมื่อเดือนธันวาคม พร้อมยืนยันว่าโยโควิชได้รับอนุญาตให้เดินทางเข้าออสเตรเลียโดยไม่ต้องผ่านการกักตัว เนื่องจากมีคุณสมบัติที่ผ่านการรับรองของกระทรวงกิจการภายในของออสเตรเลีย แต่รัฐบาลออสเตรเลียได้ออกมาปฏิเสธในเรื่องนี้ โดยระบุว่า ไม่มีการรับรองใด ๆ สำหรับผู้ที่ไม่ใช่พลเมืองออสเตรเลียที่จะเดินทางเข้าประเทศ แต่ทุกคนต้องปฏิบัติตามกฏเกณฑ์และเงื่อนไขที่กำหนดไว้โดยไม่มีข้อยกเว้น และว่า แค่อีเมล์ตอบรับจากทางการออสเตรเลียว่าด้วยเรื่อง "การยกเว้นทางการแพทย์" ไม่สามารถใช้เป็นเอกสารรับรองได้ นอกจากนี้ ทางการออสเตรเลียยังตั้งคำถามถึงการกล่าวอ้างของทีมกฏหมายของโยโควิชที่ว่าเขาได้รับการยกเว้นเพราะเคยติดเชื้อโคโรนาไวรัสมาแล้วสองสัปดาห์ก่อนด้วยว่าจะสามารถใช้เป็นหลักฐานรับรองการเข้าประเทศได้หรือไม่